钦定古今图书集成/理学汇编/学行典/第068卷 > 朱子全书 > 《屏奸佞》唐·李翱
## 钦定古今图书集成/理学汇编/学行典/第068卷 > 朱子全书 > 《屏奸佞》唐·李翱

“臣闻孔子远佞人，言不可以共为国也。”凡自古奸佞
之人可辨也，皆不知大体，不怀远虑，务于利己，贪富
贵，固荣宠而已矣。必好甘言谄辞，以希人主之欲。主
之所贵，因而言之；主之所怒，因而罪之。主好利，则献
蓄聚敛剥之计；主好声色，则开妖艳郑卫之路；主好
神仙，则通烧炼变化之术，望主之色，希主之意，承主
之言而奉承之，人主悦其不违于己，因而亲之，以至
于事失怨生而不闻也。若事失怨生而不闻，其危也
深矣。自古奸邪之人，未有不如此者也。然则虽尧、舜
为君，稷、契为臣，而杂之以奸邪之人，则太平必不可
兴，而危事潜生矣。所谓奸邪之臣者，荣夷公、费无极、
太宰嚭、王子兰、王凤、张禹、许敬宗、李“义府、李林甫、卢
杞、裴延龄之比是也。”奸佞之臣信用，大则亡国，小则
坏法度而乱生矣。今之语者必曰：“知人邪正，是尧、舜
之所难也，焉得知其邪佞而去之耶？”臣以为察奸佞
之人，亦有术焉。主之所欲，皆顺不违，又从而承奉先
后之者，此奸佞之臣也。不去之，虽用稷、契为相，不能
以致太平矣。故人主之任奸佞，则耳目壅蔽，则过不
闻而忠正不进矣。臣故曰：“屏奸佞而不近，则视听聪
明”